Predkladacia správa

Finančné memorandum programu cezhraničnej spolupráce Phare pre slovensko – rakúsku hranicu pre rok 2001 je predkladané na základe uznesenia vlády SR č. 600 zo dňa 9. augusta 2000. 
Finančné memorandum sa podpisuje za účelom zabezpečenia financovania projektov predložených na podporu slovensko-rakúskej cezhraničnej spolupráce. Celkový alokovaný grant v rámci programu SR0113, ktorý je predmetom tohto finančného memoranda, je 6 MEUR v rozdelení 5,2 MEUR na investičné aktivity a 0,8 MEUR na financovanie neinvestičných opatrení. Prijímatelia pomoci sa podieľajú na spolufinancovaní projektov vo výške 2,49 MEUR. Vyčlenené finančné prostriedky Phare musia byť nakontrahované do 30. 11. 2003 a projekty ukončené do 30.11.2004.
Uvedený program cezhraničnej spolupráce sa zameriava na ďalší rozvoj dopravnej infraštruktúry na slovenskej strane prihraničného regiónu, ochranu biokoridorov a zvýšenie kvality povrchových a podzemných vôd ako aj na zvýšenie počtu a konkurencieschopnosti malých a strených podnikov s dosahom na zníženie nezamestnanosti. V tomto rámci boli do programu zaradené a schválené 3 veľké investičné projekty a grantová schéma Spoločný fond malých projektov.
Investičné projekty sú zamerané na podporu priority životné prostredie, prostredníctvom revitalizácie Chorvátskeho ramena v Bratislave-Petržalke a riešenia systému odvedenia odpadovej vody v obciach mikroregiónu Veľké Leváre – Jakubov a priority zlepšenie infraštruktúry pre podnikanie prostredníctvom vybudovania podnikateľského inkubátora v Malackách. 
Fond malých projektov bude zameraný na podporu jednak malých neinvestičných projektov, zameraných na podporu kultúrnych výmen, miestnej demokracie, rozvoja ľudských zdrojov, vypracovania rozvojový štúdií, ekonomického rozvoja, cestovného ruchu, ochrany životného prostredia a ďalších aktivít. 
Program prebieha v úzkej súčinnosti s programom Interreg III, ktorý je realizovaný na rakúskej časti prihraničného regiónu. Schválené projekty boli identifikované na základe priorít Spoločného programovacieho dokumentu a odsúhlasené Spoločnou komisiou pre spoluprácu, zloženou z predstaviteľov Slovenskej republiky a Rakúska.
Realizáciou programu sa ďalej prehĺbi rozsah cezhraničnej spolupráce, ktorá je v tomto regióne financovaná z programu Phare od r.1995. Cieľom projektov je riešenie rozvojových potrieb slovenskej časti prihraničného regiónu. Strategickým cieľom programu je v spolupráci s programom Interreg III vzájomné vyrovnávanie rozdielov na oboch stranách spoločnej slovensko-rakúskej štátnej hranice.